বাংলাদেশ পাকিস্তানের বৈষম্যের অক্টোপাস থেকে মুক্ত হয়ে একটি স্বনির্ভর অর্থনৈতিক ভিত্তির ওপর দন্ডায়মান হবে এটিই ছিল স্বাভাবিক। কিন্তু আমাদের অর্থনীতির চাবিকাঠি অন্যদের হাতে। মুক্ত বাণিজ্যের নামে গার্মেন্টস সেক্টরে চলছে ভয়াবহ অরাজকতা। যেখানে আমরা আমাদের দেশীয় উৎপাদনে স্বয়ংসম্পন্ন সেখানে পাশের দেশের আমদানি করা নিম্নমানের পণ্যে বাজার সয়লাব। নিরপেক্ষ দৃষ্টিতে পর্যালোচনা করলে দেখা যায় যে বাংলাদেশ স্বাধীন হওয়ার পর থেকে সরকারিভাবে উল্লেখযোগ্য কোন কর্মসংস্থানের ব্যবস্থা করতে পারেনি। কলকারখানা পাকিস্তান আমলে যা হয়েছিল তাও এখন বন্ধ প্রায়। দেশের যা কিছু অগ্রগতি হয়েছে প্রাইভেট সেক্টরের কারণে। বৈদেশিক মুদ্রার আয় আমাদের রাজস্ব আয়ের গুরুত্বপূর্ণ অংশ। যারা কর্মসংস্থানের উদ্দেশ্যে বিদেশ পাড়ি জমায় তারা অধিকাংশ অশিক্ষত-স্বল্প শিক্ষিত ও অদক্ষ শ্রমিক। পররাষ্ট্রনীতির অদক্ষতার কারণে আমাদের দেশের বাইরের কাজের পরিধিও কমে যাচ্ছে। এর উন্নয়নে সরকারের বিশেষ কোনো পরিকল্পনা আছে বলে মনে হয় না।